《送张柔直赴岳州》
宋代·李纲

荆楚通南国，巴陵据上游。江湖作襟带，民物会车舟。

丧乱经多难，荒凉但一丘。高临洞庭野，无复岳阳楼。

帝念苏疲俗，恩颁起故侯。光华剖符竹，辑睦拥貔貅。

鲁肃规模在，陶公政绩优。远师前哲训，力赞中兴谋。

群盗何难缚，侵疆傥可收。往分千里寄，为解九重忧。

我已甘衰病，君方茂壮猷。三年共幽讨，此日动离愁。

世事经纶急，渊衷寤寐求。着鞭先祖逖，悟主继千秋。

阃外资奇画，樽前失胜流。潇湘有回雁，莫遣信沉浮。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。